### Priloga 9: Navodilo za uničenje in ponovno uporabo elektronskih nosilcev tajnih podatkov

#### Fizično uničenje elektronskih nosilcev tajnih podatkov

Fizično uničenje elektronskega nosilca pomeni, da rekonstrukcija tajnih podatkov z elektronskega nosilca ne sme biti mogoča.

Fizično uničenje elektronskih nosilcev tajnih podatkov opravi organ ali organizacija sama. Če nima ustreznih pogojev za uničenje, jih fizično uniči na komisijskem uničevanju blaga pri ustreznih ponudnikih storitev.

Elektronski nosilci tajnih podatkov se uničujejo komisijsko. Komisijo imenuje predstojnik organa ali oseba, ki jo predstojnik organa za to pooblasti. V komisiji so najmanj tri osebe, med katerimi mora biti oseba, odgovorna za varovanje tajnih podatkov. O uničenju tajnih podatkov komisija pripravi zapisnik. Zapisnik se hrani trajno.

Elektronski nosilci podatkov, ki so dotrajani ali v okvari oziroma kakor koli drugače poškodovani, se fizično uničijo.

#### Metode fizičnega uničenja elektronskih nosilcev tajnih podatkov

Z metodami fizičnega uničenja elektronskih nosilcev tajnih podatkov se uničijo vsi elektronski nosilci ne glede na strukturo medija (magnetni trakovi, diskete, trdi disk idr.).

Za fizično uničenje posameznega nosilca elektronskih podatkov mora biti izbrana ustrezna metoda uničenja, s katero rekonstrukcija tajnih podatkov z elektronskega nosilca podatkov ni mogoča.

Metode fizičnega uničenja elektronskih nosilcev podatkov so:

* diskete: odstranitev nosilca iz ohišja, čemur sledi razrez v namenskem rezalniku,
* trdi diski: fizično uničenje v mlinu za kovine, zažig ali kemično uničenje,
* USB-ključ, SSD: lomljenje, uničenje v mlinu, zažig ali kemično uničenje,
* BD, DVD, CD, CD-RW, CD-R, CD-ROM: razrez z namenskim rezalnikom,
* magnetni trakovi: zažig ali kemično uničenje,
* razmagnetenje magnetnega medija.

#### Ponovna uporaba elektronskih nosilcev podatkov

Ponovna uporaba elektronskih nosilcev podatkov je dovoljena samo za elektronske nosilce podatkov, na katerih so se varovali tajni podatki stopnje tajnosti INTERNO.

Ponovna uporaba elektronskih nosilcev podatkov iz prejšnjega odstavka je dovoljena tudi izven organa.

Ponovna uporaba elektronskih nosilcev tajnih podatkov stopnje tajnosti ZAUPNO in višjih stopenj tajnosti izven organa ni dovoljena, znotraj organa pa je dovoljena v sistemih, za katere je bilo izdano varnostno dovoljenje, in se lahko ponovno uporabi za varovanje tajnih podatkov, kot mu je bilo v osnovi izdano varnostno dovoljenje.

#### Postopek uničenja tajnih podatkov na elektronskih nosilcih, namenjenih ponovni uporabi

Pred ponovno uporabo nosilca tajnih podatkov znotraj organa se podatki na elektronskih nosilcih uničijo s standardnimi postopki brisanja, ki jih omogočajo sistemi, na katerih se nosilci uporabljajo (brisanje, formatiranje ipd.).

Pred ponovno uporabo nosilca izven organa je treba za brisanje tajnih podatkov uporabiti namensko opremo ali postopke, ki večkratno prepišejo/izbrišejo podatke na elektronskih nosilcih in tako zagotavljajo, da podatkov ni možno rekonstruirati. Vsak sektor elektronskega nosilca je prepisan najmanj trikrat z različnimi bitnimi vzorci.

Tajni podatki na elektronskih nosilcih, namenjenih ponovni uporabi, se uničujejo komisijsko. Komisijo imenuje predstojnik organa ali oseba, ki jo predstojnik organa za to pooblasti. V komisiji so najmanj tri osebe, med katerimi mora biti oseba, odgovorna za varovanje tajnih podatkov. O uničenju tajnih podatkov komisija pripravi zapisnik. Zapisnik se hrani trajno.